CELEX: 32010D1016(01)
Language: et
Date: 2010-10-14 00:00:00
Title: Komisjoni otsus, 14. oktoober 2010 , Euroopa Liidu autotööstuse konkurentsivõime ja jätkusuutliku kasvu kõrgetasemelise töörühma CARS 21 uuesti kokkukutsumine

16.10.2010   
            
            
               ET
            
            
               Euroopa Liidu Teataja
            
            
               C 280/32
            
         KOMISJONI OTSUS,
   14. oktoober 2010,
   Euroopa Liidu autotööstuse konkurentsivõime ja jätkusuutliku kasvu kõrgetasemelise töörühma CARS 21 uuesti kokkukutsumine
   2010/C 280/08
   EUROOPA KOMISJON,
   võttes arvesse Euroopa Liidu toimimise lepingut,
   ning arvestades järgmist:
   
               (1)
            
            
               ELTLi artikliga 173 on Euroopa Liidule ja liikmesriikidele tehtud ülesandeks tagada liidu tööstuse konkurentsivõimelisuseks vajalikud tingimused. ELTLi artiklis 191 on sätestatud, et liidu keskkonnapoliitika aitab kaasa keskkonna säilitamise, kaitsmise ja selle kvaliteedi parandamisele ning kliimamuutustega võitlemisele.
            
         
               (2)
            
            
               Komisjoni tööstuspoliitika osana tehti CARS 21 protsessis (21. sajandi konkurentsivõimeline mootorsõidukite reguleerimissüsteem), mis käivitati algselt 2005. aastal, soovitused lühiajalise, keskpika ja pikaajalise poliitika jaoks Euroopa Liidu autotööstuse reguleerivas raamistikus, et parandada üldist konkurentsivõimet ja tööhõivet, toetades samas sõidukite ohutuse ja keskkonnasäästlikkuse edasist arengut tarbijale jõukohase hinnaga.
            
         
               (3)
            
            
               Teatises „EUROOPA 2020. aastal – aruka, jätkusuutliku ja kaasava majanduskasvu strateegia” (1) teeb komisjon ettepanekud transpordisektori moderniseerimiseks ja süsinikdioksiidi heitkoguste vähendamiseks transpordisektoris ning uute tehnoloogiate, sealhulgas elektriautode edendamiseks. Suurprojekti „Üleilmastumise ajastu uus tööstuspoliitika” eesmärk on luua tööstuspoliitika, millega luuakse parim keskkond tugeva, konkurentsivõimelise ja mitmekesise tööstusbaasi säilitamiseks ja väljaarendamiseks ning toetatakse säästvat arengut tööstussektorite energia- ja ressursitõhusamaks muutmise kaudu. Suurprojektiga „Ressursitõhus Euroopa” püütakse edendada ulatuslikke infrastruktuurimeetmeid, nagu elektritranspordi võrguinfrastruktuuride kasutuselevõtt, arukad transpordisüsteemid ning eelkõige uute tehnoloogiate, sealhulgas elektri- ja hübriidautode kasutuselevõtt.
            
         
               (4)
            
            
               Komisjoni teatises „Keskkonnahoidlikke ja energiatõhusaid sõidukeid käsitlev Euroopa strateegia” (2) on määratletud lühi- kuni pikaajalised eesmärgid teadus- ja uuendustegevuse toetamiseks, lahenduste leidmiseks elektrienergia tootmise ja jaotamise küsimuses, tööhõive edendamiseks ning selleks, et innustada tarbijaid keskkonnasõbralikke autosid kasutama.
            
         
               (5)
            
            
               Seepärast on vaja moodustada CARS 21 protsessi aluseks võttes ekspertide töörühm Euroopa Liidu autotööstuse konkurentsivõime ja jätkusuutliku kasvu valdkonnas ning määrata kindlaks töörühma ülesanded ja struktuur.
            
         
               (6)
            
            
               Töörühma ülesanne oleks aidata määratleda Euroopa Liidu autotööstuse konkurentsivõime ja jätkusuutliku kasvu edendamise strateegiad ja meetmed, mida rakendataks Euroopa Liidu ja liikmesriikide tasandil ning muude huvirühmade poolt.
            
         
               (7)
            
            
               Töörühma peaksid kuuluma Euroopa Parlamendi, komisjoni, liikmesriikide ning tööstuse ja kodanikuühiskonna asjaomaste huvirühmade esindajad, eelkõige tarbijate, ametiühingute ja valitsusväliste organisatsioonide esindajad.
            
         
               (8)
            
            
               Töörühma liikmete jaoks tuleks ette näha teabe avaldamise eeskirjad, ilma et see piiraks komisjoni turvaeeskirju, mis on sätestatud komisjoni 29. novembri 2001. aasta otsuse 2001/844/EÜ, ESTÜ, Euratom (millega muudetakse komisjoni kodukorda) (3) lisas.
            
         
               (9)
            
            
               Liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) 45/2001 (üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta) (4).
            
         
               (10)
            
            
               Asjakohane on määrata ajavahemik, mille jooksul käesolevat otsust kohaldatakse. Komisjon kaalub sobival ajal, kas seda ajavahemikku oleks otstarbekas pikendada,
            
         ON TEINUD JÄRGMISE OTSUSE:
   Artikkel 1
   Eksperdirühm
   Käesolevaga kutsutakse uuesti kokku Euroopa Liidu autotööstuse konkurentsivõime ja jätkusuutliku kasvu kõrgetasemeline töörühm (edaspidi „eksperdirühm”), mis oli varem mitteametlikult olemas nime all „21. sajandi konkurentsivõimeline mootorsõidukite reguleerimissüsteem”.
   Artikkel 2
   Ülesanded
   Eksperdirühma ülesanded on järgmised:
   
               1)
            
            
               abistada komisjoni küsimustes, mis on seotud autotööstuse konkurentsivõime ja jätkusuutliku kasvuga;
            
         
               2)
            
            
               teha majanduslikku ja statistilist analüüsi faktorite kohta, mis põhjustavad kiireid struktuurimuutusi autotööstuses ning samuti muude faktorite kohta, mis mõjutavad Euroopa Liidu autotööstuse konkurentsivõimet;
            
         
               3)
            
            
               aidata komisjonil rakendada EUROPE 2020 strateegias sätestatud meetmeid, ressursitõhusa Euroopa suurprojekti, üleilmastumise ajastu uue tööstuspoliitika suurprojekti ja keskkonnahoidlike ja energiatõhusate sõidukite teatist ((KOM(2010) 186), et saavutada eesmärk säilitada konkurentsivõimeline ja jätkusuutlik Euroopa Liidu autotööstus;
            
         
               4)
            
            
               aidata tagada sujuv ja tasakaalus majanduslik ja sotsiaalne üleminek ümberkorraldusprotsesside, oskuste vajaduse ja nendega seotud kvalifikatsioonide vajaduse proaktiivse kavandamise ja juhtimise kaudu, võttes arvesse kogemusi, mis saadi „Euroopa partnerlusest muutuste prognoosimiseks mootorsõidukisektoris”;
            
         
               5)
            
            
               formuleerida sektorispetsiifilised poliitikasoovitused, mis on suunatud poliitikakujundajatele Euroopa Liidu ja liikmesriigi tasandil, tööstusharule ja kodanikuühiskonna organisatsioonidele;
            
         
               6)
            
            
               töötada välja käitumispõhimõtted, et muuta läbipaistvamaks kaubanduslikud ja lepingulised suhted poolte vahel, kes sõlmivad mootorsõidukisektoris vertikaalseid kokkuleppeid;
            
         
               7)
            
            
               anda nõu komisjoni 2020. aasta aruka, jätkusuutliku ja kaasava majanduskasvu strateegia rakendamisega seotud konkreetsetes küsimustes.
            
         Artikkel 3
   Liikmed ja nende ametisse nimetamine
   1.   Eksperdirühma kuulub kuni 40 liiget.
   2.   Liikmed nimetatakse ametisse isikuliselt. Iga liige nimetab isikliku esindaja alalisse ettevalmistavasse alltöörühma (edaspidi „ettevalmistav alltöörühm”).
   3.   Liikmed nimetab komisjon huvirühmade kõrgetasemeliste spetsialistide hulgast, kellel on pädevus ja kes omavad vastutust valdkondades, mis on seotud ELi autotööstuse konkurentsivõime ja jätkusuutliku kasvuga. Eksperdirühmas on erinevad huvirühmad võrdselt esindatud. Sinna kuuluvad Euroopa Parlamendi, komisjoni, liikmesriikide, tööstuslikus väärtusahelas osalejate, ametiühingute ja kodanikuühiskonna organisatsioonide esindajad (valitsusvälised organisatsioonid ja tarbijad).
   4.   Liikmed nimetatakse ametisse kaheks aastaks. Nad jäävad ametisse kuni oma asendamiseni või kuni oma ametiaja lõpuni. Sama isikut võib ametisse tagasi nimetada.
   5.   Liikmed, kes ei suuda enam eksperdirühma aruteludele tõhusalt kaasa aidata, kes astuvad tagasi või kes ei täida ELTLi artiklis 339 sätestatud tingimusi, võidakse ülejäänud ametiajaks asendada.
   6.   Liikmete nimed avaldatakse komisjoni eksperdirühmade registris (edaspidi „register”).
   7.   Isikuandmete kogumine, töötlemine ja nende avaldamine toimub vastavalt määrusele (EÜ) nr 45/2001.
   Artikkel 4
   Tegevus
   1.   Eksperdirühma juhib komisjoni esindaja.
   2.   Ettevalmistav alltöörühm valmistab ette arutelud, seisukohavõtud ja nõuanded tegevuseks ja poliitikameetmeteks, mida eksperdirühm soovitab; Selleks teeb ta tihedat koostööd komisjoni talitustega.
   3.   Eksperdirühm võib komisjoni talituste nõusolekul moodustada lisaks ettevalmistavale alltöörühmale teisi töörühmi, et uurida eksperdirühma ülesannetega seotud konkreetseid küsimusi eksperdirühma poolt määratud pädevuses. Sellised töörühmad saadetakse laiali kohe, kui nende ülesanded on täidetud.
   4.   Komisjoni esindaja võib kutsuda eksperdirühma töös ajutiselt osalema väliseksperte või välisvaatlejaid, kes on pädevad eksperdirühma, alltöörühma või töörühmade konkreetses päevakorraküsimuses. Lisaks sellele võib komisjoni esindaja anda vaatleja staatuse üksikisikule, eksperdirühmade horisontaalsete eeskirjade eeskirja 8 lõikes 3 määratletud organisatsioonile, ELi ametitele ja kandidaatriikidele.
   5.   Eksperdirühmade liikmed ja nende esindajad ning ka kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust ning ka komisjoni otsuse 2001/844/EÜ, ESTÜ, Euratom lisas sätestatud komisjoni turvaeeskirju seoses ELi salastatud teabe kaitsmisega. Juhul kui nad kõnealuseid kohustusi ei täida, võib komisjon võtta kõik asjakohased meetmed.
   6.   Eksperdirühma, ajutiste töörühmade või alltöörühmade aruteludes või töös osalemisel saadud teavet, mis on komisjoni arvates konfidentsiaalne, ei tohi avaldada.
   7.   Eksperdirühma, ettevalmistava alltöörühma ja töörühmade koosolekud toimuvad komisjoni ruumides. Komisjon tagab eksperdirühmale sekretariaaditeenused. Muud komisjoni ametnikud, kes tunnevad menetluse vastu huvi, võivad osaleda eksperdirühma, ettevalmistava alltöörühma või töörühmade koosolekutel.
   8.   Eksperdirühm võtab oma töökorra vastu vastavalt komisjoni poolt vastu võetud töökorra standardeeskirjadele (5).
   9.   Komisjon avaldab eksperdirühma tegevuse kohta asjakohast teavet kas registri kaudu või registrist asjakohasele veebisaidile viitava lingi kaudu. Lõpparuanne avaldatakse võimalikult kiiresti pärast eksperdirühma viimast koosolekut.
   Artikkel 5
   Koosolekutega seotud kulud
   1.   Eksperdirühma tegevuses osalejatele ei maksta osutatud teenuste eest tasu.
   2.   Sõidu- ja elamiskulud, mis osalejatel eksperdirühma tegevuses osalemiseks kanda tuleb, hüvitab komisjon kehtivate sise-eeskirjade kohaselt.
   3.   Kulud hüvitatakse summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 6
   Kohaldamistähtpäev
   Käesolevat otsust kohaldatakse kuni 14. oktoobrini 2012.
   
      Brüssel, 14. oktoober 2010
      
         
            Komisjoni nimel
         
         
            asepresident
         
         Antonio TAJANI
      
   
   
      (1)  KOM(2010) 2020.
   
      (2)  KOM(2010) 186.
   
      (3)  EÜT L 317, 3.12.2001, lk 1.
   
      (4)  EÜT L 8, 12.1.2001, lk 1.
   
      (5)  ELT L 55/61, 5.3.2010, lk 61.